Yosɛf kɛ e yo Maria kɛ a bi Yesu, kɛ a bimɛ kpahi hi Nazarɛt. Yosɛf tsuɔ ní kaa kapitɛ kɛ hyɛɔ e weku ɔ. E tsɔɔ e weku ɔ Yehowa he ní, kɛ Yehowa Mlaa a hulɔ. Yosɛf kɛ e weku ɔ yaa kpe he ɔ be fɛɛ be, nɛ a ya jaa Mawu ngɛ lejɛ ɔ. Daa jeha a, a yaa Yerusalɛm nɛ a ya yeɔ He Tsɔmi ɔ.
Benɛ Yesu ye jeha 12 ɔ, weku ɔ hia blɔ gagaa kɛ ho Yerusalɛm ya kaa bɔ nɛ a pɔɔ peemi ɔ. Nihi je hehi fuu kɛ ba ma a mi konɛ a ba ye He Tsɔmi ɔ, enɛ ɔ he ɔ, nihi hiɛ ngɛ ma a mi wawɛɛ nitsɛ. Benɛ a ye He Tsɔmi ɔ ta nɛ Yosɛf kɛ Maria kpale kɛ yaa a ma mi ɔ, a susu kaa Yesu ngɛ a weku li nɛ a kɛ mɛ yaa a kpɛti. Se benɛ a bɔni Yesu hlami ngɛ ni ɔmɛ a kpɛti ɔ, a nɛ lɛ.
Yosɛf kɛ Maria kpale a se kɛ ho Yerusalɛm ya, nɛ a kɛ ligbi etɛ sɔuu ya hla a bi ɔ. Benɛ a hla lɛ hluu nɛ a nɛ́ lɛ ɔ, a ho sɔlemi we ɔ ya. A ya na Yesu nɛ e hii si ngɛ tsɔɔli ɔmɛ a kpɛti. E ngɛ tsɔɔli ɔmɛ tue bue saminya, nɛ e ngɛ mɛ sanehi nɛ a he hia bie. Tsɔɔli ɔmɛ a bua jɔ Yesu he wawɛɛ, enɛ ɔ he ɔ, a bɔni lɛ sanehi fuu bimi. Yesu ha a sane bimi ɔmɛ tsuo heto. Nɔ́ nɛ ɔ pee mɛ nyakpɛ wawɛɛ nitsɛ. A na kaa e nu Yehowa Mlaa a sisi saminya.
Yosɛf kɛ Maria hao wawɛɛ nitsɛ. Maria bi Yesu ke: 'Ye bi, wa hla mo ngɛ he fɛɛ he! Jije o ho?' Yesu de ke: 'Anɛ nyɛ li kaa e sa nɛ ma hi hiɛmɛ nɛ ɔ ngɛ ye Papaa we ɔ lo?'
Yesu kɛ e fɔli ɔmɛ kpale kɛ ho Nazarɛt ya. Yosɛf tsɔɔ Yesu kapitɛ ní tsumi ɔ. Benɛ Yesu wɛ ɔ, kɛ o susu kaa e peeɔ e ní ha kɛɛ? Benɛ Yesu ngɛ wae ɔ, e juɛmi mi ngɛ kuɔe, nɛ Mawu kɛ nimli tsuo a bua jɔ e he.
"Ye Mawu, i suɔ kaa ma pee o suɔmi nya ní; o mlaa a, a ngma ngɛ ye tsui mi."—La 40:8